ধূলিসাৎ মোদি-যোগীর স্বপ্নের কুম্ভ! বিরোধীদের নিশানায় কারা?

ওয়েব ডেস্ক: মৌনী অমাবস্যার ভোররাতে রক্তাক্ত হয়েছে মহাকুম্ভের (Mahakumbh 2025) প্রাঙ্গন। পদপিষ্টের (Stampede) ঘটনা ইতিমধ্যে ১৭ জনের প্রাণহানির খবর পাওয়া গিয়েছে। আহতের সংখ্যাটা শতাধিক। প্রত্যক্ষদর্শীরা জানিয়েছেন, প্রচণ্ড ভিড়ের কারণে হুড়োহুড়ি পড়ে যায় পুণ্যার্থীদের মধ্যে। তাতেই নাকি সামনের ব্যারিকেড ভেঙে পড়ে এবং তার নীচে চাপা পড়ে মৃত্যু হয়েছে আগত দর্শনার্থীদের। কিন্তু এখানে কয়েকটা প্রশ্ন থেকেই যাচ্ছে। তার মধ্যে উল্লেখযোগ্য হল, যে মহাকুম্ভ নিয়ে প্রধানমন্ত্রী নরেন্দ্র মোদি (Narendra Modi) বা উত্তরপ্রদেশের মুখ্যমন্ত্রী যোগী আদিত্যনাথ (Yogi Adityanatha) ঢালাও প্রচার করলেন, সেই মেলাতেই কীভাবে এত বড় বিপত্তি ঘটল? এই ইস্যুতে এবার বিজেপিকে (BJP) কোণঠাসা করতে তোপ দাগল বিরোধীরা।

মহাকুম্ভে পদপিষ্টের ঘটনায় ইতিমধ্যে ব্যবস্থাপনার খামতির অভিযোগ তুলেছেন সংসদের বিরোধী দলনেতা রাহুল গান্ধী (Rahul Gandhi)। রাহুল গান্ধীর কথায়, ‘‘অপর্যাপ্ত ব্যবস্থাপনা, সাধারণ মানুষের তুলনায় ভিআইপিদের বেশি গুরুত্ব দেওয়া— এ সবের কারণেই দুর্ঘটনা ঘটেছে। শুধুমাত্র বিশেষ ব্যক্তিদের প্রাধান্য দেওয়া এ বার বন্ধ করা উচিত। ভবিষ্যতে আর যাতে এ ধরনের ঘটনা না ঘটে, সে জন্যও যথাযথ পদক্ষেপ করা উচিত সরকারের।” একই সুর শোনা যায় কংগ্রেসের বর্ষীয়ান নেতা মল্লিকার্জুন খাড়্গের (Malikarjun Kharge) বক্তব্যেও।

আরও পড়ুন: মহাকুম্ভে কীভাবে পদপিষ্টের ঘটনা? ভয়ঙ্কর অভিজ্ঞতা শোনালেন পুণ্যার্থী

এদিকে পশ্চিমবঙ্গের মুখ্যমন্ত্রী মমতা বন্দ্যোপাধ্যায়ও (Mamata Banerjee) এই দুর্ঘটনার জন্য শোক প্রকাশ করে এক্স হ্যান্ডেলে একটি পোস্ট করেন। সেই পোস্টে গঙ্গাসাগর মেলার কথা টেনে সেই ব্যবস্থাপনার খামতিকেই উল্লেখ করেন। মমতার পোস্ট, ‘‘কুম্ভমেলায় পদপিষ্টের ঘটনায় অনেকের মৃত্যুর খবর শুনে আমি মর্মাহত। নিহতদের শোকস্তব্ধ পরিজনদের সমবেদনা জানাই। আমাদের গঙ্গাসাগর মেলা থেকে শিখেছি, এ ধরনের বিপুল জনসমাগমের ক্ষেত্রে সর্বোচ্চ পর্যায়ের পরিকল্পনা ও ব্যবস্থাপনার দরকার হয়। নিহতদের পরিবারের জন্য প্রার্থনা রইল।”

এদিকে পরোক্ষভাবে মোদি ও যোগীকে নিশানা করে সমাজবাদী পার্টির সুপ্রিমো অখিলেশ যাদব (Akhilesh Yadav) বলেন, ‘‘বিশ্বমানের ব্যবস্থাপনা বলে প্রচার চালানো হয়েছিল। কোথায় সে সব? এ বার সকলের সামনে প্রকৃত সত্য চলে এসেছে। যাঁরা মিথ্যা দাবি করেছিলেন, মিথ্যা প্রচার চালাচ্ছিলেন, তাঁদের সকলকে এই মৃত্যুর দায় নিতে হবে। তাঁদের অবিলম্বে পদত্যাগ করা উচিত!’’